CELEX: 32015D2096
Language: el
Date: 2015-11-16 00:00:00
Title: Απόφαση (ΚΕΠΠΑ) 2015/2096 του Συμβουλίου, της 16ης Νοεμβρίου 2015, σχετικά με τη θέση της Ευρωπαϊκής Ένωσης όσον αφορά την όγδοη διάσκεψη επισκόπησης της σύμβασης περί απαγορεύσεως της αναπτύξεως, παραγωγής και αποθηκεύσεως βακτηριολογικών (βιολογικών) και τοξινικών όπλων και καταστροφής αυτών (BTWC)

20.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 303/13
            
         ΑΠΌΦΑΣΗ (ΚΕΠΠΑ) 2015/2096 ΤΟΥ ΣΥΜΒΟΥΛΊΟΥ
   της 16ης Νοεμβρίου 2015
   σχετικά με τη θέση της Ευρωπαϊκής Ένωσης όσον αφορά την όγδοη διάσκεψη επισκόπησης της σύμβασης περί απαγορεύσεως της αναπτύξεως, παραγωγής και αποθηκεύσεως βακτηριολογικών (βιολογικών) και τοξινικών όπλων και καταστροφής αυτών (BTWC)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
   Εκτιμώντας τα ακόλουθα:
   
               (1)
            
            
               Στις 12 Δεκεμβρίου 2003 το Ευρωπαϊκό Συμβούλιο υιοθέτησε στρατηγική της ΕΕ κατά της διάδοσης των όπλων μαζικής καταστροφής, η οποία στοχεύει, μεταξύ άλλων, στην ενίσχυση της σύμβασης περί απαγορεύσεως της αναπτύξεως, παραγωγής και αποθηκεύσεως βακτηριολογικών (βιολογικών) και τοξινικών όπλων και καταστροφής αυτών («BTWC»), στη συνέχιση του προβληματισμού όσον αφορά την εξακρίβωση της εφαρμογής της, στην υποστήριξη της καθολίκευσής της και της εφαρμογής της σε εθνικό επίπεδο, μεταξύ άλλων μέσω της ποινικής νομοθεσίας, και στην ενίσχυση της συμμόρφωσης προς αυτήν.
            
         
               (2)
            
            
               Στις 28 Απριλίου 2004 το Συμβούλιο Ασφαλείας των Ηνωμένων Εθνών («ΣΑΗΕ») εξέδωσε ομόφωνα την απόφαση 1540 (2004), η οποία χαρακτηρίζει τη διάδοση των όπλων μαζικής καταστροφής και των φορέων τους ως απειλή για την παγκόσμια ειρήνη και ασφάλεια. Η εφαρμογή των διατάξεων της εν λόγω απόφασης συμβάλλει στην εφαρμογή της BTWC.
            
         
               (3)
            
            
               Στις 26 Αυγούστου 1988 το ΣΑΗΕ εξέδωσε την απόφαση 620 (1988), η οποία, μεταξύ άλλων, ενθαρρύνει τον γενικό γραμματέα να διερευνά με ταχείς ρυθμούς καταγγελίες για πιθανή χρήση χημικών, βακτηριολογικών (βιολογικών) ή τοξινικών όπλων που ενδέχεται να συνιστά παράβαση του πρωτοκόλλου σχετικά με την απαγόρευση της χρήσης ασφυξιογόνων, δηλητηριωδών ή άλλων αερίων, και των πολεμικών επιχειρήσεων με βακτηριολογικά όπλα («πρωτόκολλο της Γενεύης του 1925»). Στις 20 Σεπτεμβρίου 2006 η Γενική Συνέλευση υιοθέτησε την Παγκόσμια Αντιτρομοκρατική Στρατηγική για τα Ηνωμένα Έθνη, που επισυνάπτεται στο ψήφισμά της 60/288 της 8ης Σεπτεμβρίου 2006, με το οποίο τα κράτη μέλη των Ηνωμένων Εθνών («ΗΕ») ενθαρρύνουν τον γενικό γραμματέα να ενημερώνει τον κατάλογο των εμπειρογνωμόνων και των εργαστηρίων καθώς και τις τεχνικές κατευθυντήριες γραμμές και διαδικασίες που έχει στη διάθεσή του, με σκοπό την έγκαιρη και αποτελεσματική διερεύνηση καταγγελιών για χρήση τέτοιου είδους όπλων.
            
         
               (4)
            
            
               Στις 27 Φεβρουαρίου 2006 το Συμβούλιο ενέκρινε την κοινή δράση 2006/184/ΚΕΠΠΑ (1) όσον αφορά τη BTWC, με στόχο την προώθηση της καθολικότητας της BTWC και την υποστήριξη της εφαρμογής της από τα συμβαλλόμενα κράτη, ώστε να εξασφαλιστεί ότι τα κράτη αυτά θα μεταφέρουν στην εθνική τους νομοθεσία και στα διοικητικά τους μέτρα τις διεθνείς υποχρεώσεις που απορρέουν από την BTWC.
            
         
               (5)
            
            
               Παράλληλα με την κοινή δράση 2006/184/ΚΕΠΠΑ, η Ευρωπαϊκή Ένωση εξέδωσε σχέδιο δράσης σχετικά με τα βιολογικά και τοξινικά όπλα (2), στο πλαίσιο του οποίου τα κράτη μέλη δεσμεύτηκαν να υποβάλλουν στα ΗΕ κάθε Απρίλιο αναφορές σχετικά με τα μέτρα οικοδόμησης εμπιστοσύνης («ΜΟΕ»), καθώς και να καταθέτουν στον γενικό γραμματέα των ΗΕ καταλόγους συναφών εμπειρογνωμόνων και εργαστηρίων, προκειμένου να διευκολύνουν τη διερεύνηση καταγγελιών για χρήση χημικών ή βιολογικών όπλων.
            
         
               (6)
            
            
               Στις 20 Μαρτίου 2006 το Συμβούλιο υιοθέτησε την κοινή θέση 2006/242/ΚΕΠΠΑ (3) σχετικά με την έκτη διάσκεψη επισκόπησης της BTWC.
            
         
               (7)
            
            
               Στις 10 Νοεμβρίου 2008 το Συμβούλιο ενέκρινε την κοινή δράση 2008/858/ΚΕΠΠΑ (4) σχετικά με την BTWC με στόχους την προώθηση της καθολικότητάς της, τη στήριξη της εφαρμογής της από τα συμβαλλόμενα κράτη, την προώθηση της υποβολής δηλώσεων ΜΟΕ από τα κράτη αυτά, καθώς και τη στήριξη της διασυνοδικής διαδικασίας.
            
         
               (8)
            
            
               Στις 18 Ιουλίου 2011 το Συμβούλιο εξέδωσε την απόφαση 2011/429/ΚΕΠΠΑ (5) αναφορικά με τη θέση της Ένωσης στην έβδομη διάσκεψη αναθεώρησης της BTWC.
            
         
               (9)
            
            
               Η έβδομη διάσκεψη αναθεώρησης της BTWC αποφάσισε να ανανεώσει την εντολή της Μονάδας Υποστήριξης της Εφαρμογής (ΜΥΕ) για μία ακόμη πενταετία (2012-2016) και να επεκτείνει τα καθήκοντά της ώστε αυτά να περιλαμβάνουν την εφαρμογή της απόφασης περί σύστασης και διαχείρισης της βάσης δεδομένων για τις αιτήσεις και προσφορές παροχής συνδρομής και τη διευκόλυνση της σχετικής ανταλλαγής πληροφοριών μεταξύ των συμβαλλόμενων κρατών, καθώς και τη στήριξη, κατά περίπτωση, της εφαρμογής των αποφάσεων και συστάσεων της έβδομης αναθεωρητικής διάσκεψης από τα συμβαλλόμενα κράτη.
            
         
               (10)
            
            
               Η έβδομη διάσκεψη επισκόπησης αποφάσισε ότι η όγδοη θα λάβει χώρα στη Γενεύη το αργότερο το 2016 και ότι θα πρέπει να επισκοπήσει τη λειτουργία της BTWC, λαμβάνοντας υπόψη μεταξύ άλλων:
               
                           i)
                        
                        
                           νέες επιστημονικές και τεχνολογικές εξελίξεις που σχετίζονται με την BTWC ·
                        
                     
                           ii)
                        
                        
                           την πρόοδο των συμβαλλόμενων κρατών κατά την εκπλήρωση των υποχρεώσεων που απορρέουν από τη BTWC ·
                        
                     
                           iii)
                        
                        
                           την πρόοδο στην κατεύθυνση της εφαρμογής των αποφάσεων και των συστάσεων που συμφωνήθηκαν κατά την έβδομη διάσκεψη επισκόπησης.
                        
                     
         
               (11)
            
            
               Στις 23 Ιουλίου 2012 το Συμβούλιο ενέκρινε την απόφαση 2012/421/ΚΕΠΠΑ (6) σχετικά με την BTWC με στόχους την προώθηση της καθολικότητάς της, τη στήριξη της εφαρμογής της από τα συμβαλλόμενα κράτη, την προώθηση της υποβολής δηλώσεων ΜΟΕ από τα κράτη αυτά, καθώς και τη στήριξη της διασυνοδικής διαδικασίας.
            
         
               (12)
            
            
               Ενόψει της προσεχούς διάσκεψης επισκόπησης της BTWC που θα πραγματοποιηθεί από τον Νοέμβριο έως τον Δεκέμβριο 2016, κρίνεται σκόπιμη η επικαιροποίηση της θέσης της Ένωσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ
   Άρθρο 1
   Κατά την προετοιμασία και τη διεξαγωγή της όγδοης διάσκεψης επισκόπησης της σύμβασης περί απαγορεύσεως της αναπτύξεως, παραγωγής και αποθηκεύσεως βακτηριολογικών (βιολογικών) και τοξινικών όπλων και καταστροφής αυτών (BTWC), η Ένωση θα εργαστεί ιδίως για να διασφαλίσει ότι τα συμβαλλόμενα κράτη θα εξετάσουν τις ακόλουθες προτεραιότητες:
   
               α)
            
            
               να αναπτύξουν και να διατηρήσουν την εμπιστοσύνη στη συμμόρφωση, με μια σειρά ειδικών μέτρων που περιγράφονται στην παρούσα απόφαση·
            
         
               β)
            
            
               να στηρίξουν την εφαρμογή σε εθνικό επίπεδο, μεταξύ άλλων ενισχύοντας τη συνεργασία με μη κυβερνητικούς φορείς·
            
         
               γ)
            
            
               να υποστηρίξουν τον μηχανισμό του γενικού γραμματέα των ΗΕ για την έρευνα καταγγελλόμενων χρήσεων βιολογικών όπλων και ουσιών μέσω περαιτέρω ανάπτυξης των επιχειρησιακών του ικανοτήτων, ως μέσο ενίσχυσης των άρθρων VI και VIII της BTWC· και
            
         
               δ)
            
            
               να προωθήσουν την καθολικότητα της BTWC.
            
         Στόχος της Ένωσης είναι να επισκοπήσει τη λειτουργία της BTWC και τη διασυνοδική διαδικασία από το 2012 ως το 2015, να προωθήσει συγκεκριμένες δράσεις και να αναζητήσει εναλλακτικές δυνατότητες για να ενισχυθεί περαιτέρω η BTWC. Στο πλαίσιο αυτό, η Ένωση θα υποβάλει συγκεκριμένες προτάσεις στην όγδοη διάσκεψη αναθεώρησης του 2016 ενόψει της έγκρισής τους από τη διάσκεψη αυτή.
   Άρθρο 2
   Για την επίτευξη των στόχων του άρθρου 1, η Ένωση:
   
               α)
            
            
               θα συμβάλει στην ολοκληρωμένη επισκόπηση της λειτουργίας της BTWC κατά την όγδοη διάσκεψη επισκόπησης, περιλαμβανομένης της εκπλήρωσης των δεσμεύσεων των συμβαλλόμενων κρατών στο πλαίσιο της BTWC, και της διεξαγωγής και των αποτελεσμάτων από το διασυνοδικό πρόγραμμα του 2012-2015·
            
         
               β)
            
            
               θα υποστηρίξει ένα νέο ουσιαστικό πρόγραμμα εργασιών, που να αντιμετωπίζει τους περιορισμούς προηγούμενων διασυνοδικών προγραμμάτων, κατά την περίοδο μεταξύ όγδοης ένατης διάσκεψης αναθεώρησης, μέσω της θέσπισης ενισχυμένων ρυθμίσεων για την επίτευξη περαιτέρω προόδου στο πλαίσιο του εν λόγω προγράμματος εργασιών, με στόχο την ενίσχυση της αποτελεσματικότητας της BTWC·
            
         
               γ)
            
            
               θα στηρίξει την ιδέα για μια ένατη διάσκεψη επισκόπησης της BTWC, το αργότερο το 2021·
            
         
               δ)
            
            
               θα οικοδομήσει συναίνεση για την επιτυχή έκβαση της όγδοης διάσκεψης επισκόπησης, βάσει του πλαισίου που καθόρισαν προηγούμενες διασκέψεις, και θα προωθήσει, μεταξύ άλλων, τα ακόλουθα πρωταρχικά θέματα:
               
                           i)
                        
                        
                           ενώ αναγνωρίζει ότι δεν υπάρχει συναίνεση σε αυτό το στάδιο ως προς την εξακρίβωση, που παραμένει κεντρικό στοιχείο ενός πλήρους και αποτελεσματικού αφοπλισμού και μη διάδοσης, η Ένωση εργάζεται προς την κατεύθυνση της εξεύρεσης εναλλακτικών λύσεων οι οποίες μπορούν να συμβάλουν, σε ένα νέο διασυνοδικό πρόγραμμα και μετέπειτα στην αύξηση της εμπιστοσύνης όσον αφορά τη συμμόρφωση και την αποτελεσματική υλοποίηση του αντικειμένου και του σκοπού της BTWC. Τα συμβαλλόμενα κράτη θα πρέπει να είναι σε θέση να αποδείξουν τη συμμόρφωσή τους, μεταξύ άλλων, μέσω διαλογικής ανταλλαγής πληροφοριών (όπως υποχρεωτικές ή εθελοντικές δηλώσεις) και ενισχυμένης διαφάνειας γύρω από τις ικανότητες, τις δραστηριότητες και τις δράσεις τους, περιλαμβανομένων εθελοντικών και άλλων επιτόπιων μέτρων, όπως συμφωνήθηκε· προτάσεις που έγιναν κατά το διασυνοδικό πρόγραμμα 2012-2015 και τα αποτελέσματα του προγράμματος παρέχουν μία βάση για την εν λόγω εργασία·
                        
                     
                           ii)
                        
                        
                           τη στήριξη και την ενίσχυση, όπου απαιτείται, εθνικών μέτρων εφαρμογής, περιλαμβανομένης της διοικητικής, της δικαστικής και της ποινικής νομοθεσίας, και του ελέγχου επί παθογόνων μικροοργανισμών και τοξινών στο πλαίσιο της BTWC. Θα μπορούσαν να μελετηθούν περαιτέρω δράσεις και να ληφθούν αποφάσεις σχετικά με τρόπους και μέσα ενίσχυσης της εφαρμογής σε εθνικό επίπεδο: προσέγγιση και συνεργασία με μη κυβερνητικούς φορείς σε εθνικό, περιφερειακό και παγκόσμιο επίπεδο, όσον αφορά τον ρόλο τους στην προώθηση των στόχων της BTWC και την εφαρμογή της· συνεχιζόμενη υποστήριξη για την υιοθέτηση κατάλληλων προτύπων για μέτρα βιοασφάλειας και βιοπροστασίας· ευαισθητοποίηση των οικείων επαγγελματιών στον ιδιωτικό και στον δημόσιο τομέα· προγράμματα κατάρτισης και εκπαίδευσης για όσους δικαιούνται πρόσβαση σε βιολογικούς παράγοντες και τοξίνες συναφείς με τη BTWC· προώθηση πνεύματος ευθύνης μεταξύ των σχετικών εθνικών επαγγελματιών και εθελοντική ανάπτυξη, έγκριση και δημοσίευση κωδίκων συμπεριφοράς· προώθηση της συμμόρφωσης προς τις υποχρεώσεις που απορρέουν από τις αποφάσεις αριθ. 1540 (2004) και 1673 (2006) του ΣΑΗΕ, όπου αυτές σχετίζονται με την εξάλειψη του κινδύνου απόκτησης ή χρήσης βιολογικών ή τοξινικών όπλων για τρομοκρατικούς σκοπούς, περιλαμβανομένου του κινδύνου πρόσβασης μη κρατικών δραστών σε υλικά, εξοπλισμό και γνώσεις που θα μπορούσαν να χρησιμοποιηθούν για την ανάπτυξη και την παραγωγή βιολογικών και τοξινικών όπλων·
                        
                     
                           iii)
                        
                        
                           καθολική προσχώρηση όλων των κρατών στην BTWC, μεταξύ άλλων μέσω έκκλησης προς όλα τα κράτη μη μέρη της BTWC να προσχωρήσουν σε αυτήν χωρίς περαιτέρω χρονοτριβή και να αναλάβουν νομική δέσμευση για τον αφοπλισμό και τη μη διάδοση των βιολογικών και τοξινικών όπλων· και, εν αναμονή της προσχώρησής τους στην BTWC, μέσω της ενθάρρυνσης των κρατών αυτών να μετέχουν ως παρατηρητές στις συνεδριάσεις των κρατών μερών στην BTWC και να εφαρμόζουν, σε εθελοντική βάση, τις διατάξεις της BTWC· και μέσω της σύστασης να εγκριθεί σχέδιο δράσης για την καθολίκευση, το οποίο θα συντονίζεται από την ISU και θα αξιολογείται κατά τη διάρκεια ειδικών συνεδριών κατά τις διασυνοδικές συναντήσεις·
                        
                     
                           iv)
                        
                        
                           επιδίωξη να καθιερωθεί η απαγόρευση βιολογικών και τοξινικών όπλων ως καθολικώς δεσμευτικός κανόνας διεθνούς δικαίου, μεταξύ άλλων μέσω καθολίκευσης της BTWC·
                        
                     
                           v)
                        
                        
                           προσπάθειες να ενισχυθεί η διαφάνεια και να οικοδομηθεί εμπιστοσύνη στη συμμόρφωση μέσω, μεταξύ άλλων, αναγκαίων και εφικτών επανεξετάσεων της ισχύουσας ΜΟΕ· η Ένωση είναι πρόθυμη να εργαστεί για τη βελτίωση των ΜΟΕ εντοπίζοντας μέτρα για την αύξηση της άμεσης συνάφειάς τους προς τους κύριους στόχους της διαφάνειας και της αποφυγής υποψιών και ανησυχιών· εξακολούθηση της υποστήριξης προς μια εθελοντική διαδικασία αξιολόγησης από ομοτίμους ως ένα πολύτιμο εργαλείο για την ενίσχυση της διαφάνειας μεταξύ των συμβαλλόμενων κρατών, πράγμα που θα βελτιώσει την εμπιστοσύνη στη συμμόρφωση προς την BTWC και θα ενισχύσει την εφαρμογή σε εθνικό επίπεδο μέσω της κοινοποίησης βέλτιστων πρακτικών, θα αυξήσει την ευαισθητοποίηση των ενδιαφερομένων για την εφαρμογή των απαιτήσεων και θα μεγεθύνει τη διεθνή συνεργασία στον τομέα αυτόν·
                        
                     
                           vi)
                        
                        
                           ενίσχυση των επιχειρησιακών ικανοτήτων του μηχανισμού του γενικού γραμματέα των ΗΕ προς διερεύνηση καταγγελιών περί χρήσης χημικών και βιολογικών όπλων, μεταξύ άλλων μέσω επέκτασης του πλαισίου εκπαιδευμένων εμπειρογνωμόνων, κατάρτισης και διεξαγωγής ασκήσεων επί χάρτου και πεδίου· εργασίες που διεξάγονται χωριστά μπορεί να βοηθήσουν στην περαιτέρω ενίσχυση του άρθρου VI και έμμεσα του άρθρου VII της BTWC·
                        
                     
                           vii)
                        
                        
                           λήψη αποφάσεων για την παροχή βοήθειας και συντονισμού στο πλαίσιο του άρθρου VII της BTWC με συναφείς οργανισμούς κατόπιν αιτήματος οποιουδήποτε συμβαλλόμενου κράτους σε περίπτωση καταγγελίας για χρήση βιολογικών ή τοξινικών όπλων, περιλαμβανομένης της βελτίωσης των εθνικών ικανοτήτων παρακολούθησης, εντοπισμού και διάγνωσης ασθενειών και των συστημάτων δημόσιας υγείας ως πρώτης γραμμής άμυνας·
                        
                     
                           viii)
                        
                        
                           βελτίωση της διαφάνειας όσον αφορά τη συνεργασία και τη βοήθεια που σχετίζονται με το άρθρο Χ της BTWC και συνυπολογισμός των θητειών, των εργασιών και της εμπειρογνωμοσύνης άλλων διεθνών οργανισμών. Η Ένωση θα εξακολουθήσει να υποστηρίζει τη συγκεκριμένη εφαρμογή του άρθρου Χ της BTWC μέσω των διαφόρων προγραμμάτων συνδρομής της και είναι διατεθειμένη να συνεχίσει την επεξεργασία συναντιλήψεων, που αποτελεί τη βάση της αποτελεσματικής δράσης όσον αφορά συνεργασία για ειρηνικούς σκοπούς στο πλαίσιο της BTWC· θα μπορούσε να μελετηθεί περαιτέρω δράση και να ληφθούν αποφάσεις για να ενισχυθούν η διεθνής συνεργασία, η βοήθεια και οι ανταλλαγές στους τομείς των βιολογικών επιστημών και της τεχνολογίας για ειρηνικούς σκοπούς, η προαγωγή της οικοδόμησης ικανοτήτων στους τομείς της παρακολούθησης, του εντοπισμού και της διάγνωσης ασθενειών και της περιστολής των λοιμωδών νοσημάτων· η Ένωση θα συνεχίσει να υποστηρίζει τη λειτουργία της τρέχουσας βάσης δεδομένων συνεργασίας και συνδρομής, και, ανάλογα με την περίπτωση, αναζητεί τρόπους για να βελτιώσει τη χρησιμότητά της· στήριξη, μεταξύ άλλων, των προγραμμάτων της Παγκόσμιας Εταιρικής Σχέσης των G7, των σχετικών προγραμμάτων της Ένωσης και των στόχων της ατζέντας για την παγκόσμια υγειονομική ασφάλεια, στοχευμένη σε στήριξη για την εφαρμογή των διεθνών υγειονομικών κανονισμών και τον αφοπλισμό, τον έλεγχο και την ασφάλεια ευαίσθητων υλικών, εγκαταστάσεων και εμπειρογνωμοσύνης, ανάλογα με την περίπτωση·
                        
                     
                           ix)
                        
                        
                           στήριξη μιας διαδικασίας πιο συχνών και στοχευμένων αξιολογήσεων των σχετικών επιστημονικών και τεχνολογικών εξελίξεων που ενδέχεται να έχουν επιπτώσεις στην BTWC· μια τέτοια διαδικασία θα μπορούσε να συνεπάγεται την ενσωμάτωση μιας μόνιμης επιστημονικής και τεχνολογικής συμβουλευτικής λειτουργίας στο πλαίσιο της ISU και μια πιο ουσιαστική διαδικασία επανεξέτασης ως κεντρικό στοιχείο σε ένα νέο διασυνοδικό πρόγραμμα εργασίας, ώστε να καλυφθούν σχετικές εκδηλώσεις και εργασίες που διεξάγονται από διεθνείς ακαδημίες και τα συμβαλλόμενα κράτη με πιο ολοκληρωμένο και συντονισμένο τρόπο.
                        
                     
         Άρθρο 3
   Για να ενισχύσει τη συμμόρφωση, η Ένωση θα προωθήσει καταλληλότερα και πληρέστερα έντυπα ΜΟΕ, με τους εξής τρόπους:
   
               α)
            
            
               εξετάζοντας ετήσια ΜΟΕ ως το τακτικό εθνικό εργαλείο αναφοράς περί εφαρμογής και συμμόρφωσης και αναπτύσσοντάς τα περαιτέρω προς τον σκοπό αυτό·
            
         
               β)
            
            
               μειώνοντας όσο το δυνατόν περισσότερο την πολυπλοκότητα που τυχόν απομένει στα έντυπα ΜΟΕ και αίροντας ενδεχόμενες ασάφειες·
            
         
               γ)
            
            
               υποστηρίζοντας την ISU ώστε να παίζει περισσότερο υποστηρικτικό ρόλο προς τα εθνικά σημεία επαφής όταν αυτά καταρτίζουν τα ΜΟΕ τους· μέσω περιφερειακών σεμιναρίων και κατάρτισης για την ηλεκτρονική υποβολή εντύπων ΜΟΕ·
            
         
               δ)
            
            
               προσπαθώντας να αυξήσει τη συμμετοχή και την ποιότητα και πληρότητα των ΜΟΕ, επεκτείνοντας τη λειτουργικότητα του ηλεκτρονικού μέσου των ΜΟΕ και κάνοντας το μέσο αυτό, καθώς και τον οδηγό για τα ΜΟΕ, διαθέσιμο σε όλες τις επίσημες γλώσσες των ΗΕ στην ιστοσελίδα της BTWC.
            
         Άρθρο 4
   Πέραν των στόχων που τίθενται στο άρθρο 1, η Ένωση θα στηρίξει την ενίσχυση του ρόλου της ISU. Συγκεκριμένα, η Ένωση θα στηρίξει:
   
               α)
            
            
               την παράταση της θητείας της ISU για πέντε ακόμη χρόνια·
            
         
               β)
            
            
               την ένταξη νέων δραστηριοτήτων στην εντολή της ISU για να στηριχθεί η εφαρμογή ενός αναθεωρημένου και ενδυναμωμένου διασυνοδικού προγράμματος εργασιών, όπως προτείνεται στο άρθρο 5 κατωτέρω·
            
         
               γ)
            
            
               την ανάπτυξη ενός πιο αποτελεσματικού συστήματος για την επισκόπηση των επιστημονικών και τεχνολογικών εξελίξεων και την αξιολόγηση του αντικτύπου τους επί της BTWC θεσπίζοντας, μεταξύ άλλων, μόνιμη επιστημονική και τεχνολογική λειτουργία συμβουλευτικής και συνδέσμου στην ISU·
            
         
               δ)
            
            
               την έγκριση σχεδίου δράσης για την καθολίκευση που θα συντονίζεται από την ISU·
            
         
               ε)
            
            
               έναν ρόλο για τη μονάδα υποστήριξης εφαρμογής (ISU) κατά τη στήριξη των εθνικών σημείων επαφής των συμβαλλόμενων κρατών όταν καταρτίζουν και υποβάλλουν ΜΟΕ, όπως αναφέρεται στο άρθρο 3·
            
         
               στ)
            
            
               επαρκή αύξηση του υφιστάμενου προσωπικού της ISU ώστε να ανταποκρίνεται στους νέους στόχους και να εκτελεί τις δραστηριότητες που αναφέρονται στο παρόν άρθρο.
            
         Άρθρο 5
   Για τη στήριξη της επισκόπησης και της ενίσχυσης της διασυνοδικής διαδικασίας, η Ένωση, μεταξύ άλλων:
   
               α)
            
            
               στηρίζει τα ακόλουθα θέματα για μια νέα διασυνοδική διαδικασία, είτε ως διασυνοδικά θέματα είτε μέσω εξειδικευμένων ομάδων εργασίας είτε και με τους δύο τρόπους:
               
                           i)
                        
                        
                           εθνική εφαρμογή και συμμόρφωση·
                        
                     
                           ii)
                        
                        
                           συνέχιση των εργασιών πάνω στα ΜΟΕ μετά την όγδοη διάσκεψη επισκόπησης·
                        
                     
                           iii)
                        
                        
                           συνδρομή και συνεργασία δυνάμει του άρθρου VII της BTWC·
                        
                     
                           iv)
                        
                        
                           επιστημονικές και τεχνολογικές εξελίξεις·
                        
                     
                           v)
                        
                        
                           επανεξέταση της διαδικασίας συμβουλευτικής επιτροπής·
                        
                     
                           vi)
                        
                        
                           καθολίκευση, όπως προτείνεται στο άρθρο 6·
                        
                     
         
               β)
            
            
               θα στηρίξει την ανάπτυξη εθνικών ρυθμιστικών πλαισίων για τη βιοασφάλεια και τη βιοπροστασία· μολονότι τα κατάλληλα πρότυπα βιοασφάλειας και βιοπροστασίας για εργαστήρια δεν αποτελούν κατ' ουδένα τρόπο υποκατάστατα ενός μηχανισμού συμμόρφωσης, η έγκριση και προαγωγή τέτοιων προτύπων μπορεί μακροπρόθεσμα να βοηθήσει κάθε συμβαλλόμενο κράτος να εκπληρώσει τις υποχρεώσεις του εκ της BTWC· θα μπορούσαν επίσης να αποτελέσουν χρήσιμο εργαλείο, μαζί με άλλα μέτρα, που θα συμβάλει στην απόδειξη της συμμόρφωσης· η συζήτηση σχετικά με το ζήτημα αυτό, μεταξύ άλλων με συναφή εργαστήρια, ενώσεις για τη βιοασφάλεια και τη βιομηχανία, θα μπορούσε να αποτελέσει μέρος ενός νέου διασυνοδικού προγράμματος εργασιών·
            
         
               γ)
            
            
               θα στηρίξει τις εθελοντικές αξιολογικές ασκήσεις από ομοτίμους στις οποίες συμμετέχουν τα συμβαλλόμενα κράτη στο πλαίσιο της BTWC· Ο στόχος της αξιολόγησης από ομοτίμους είναι να βελτιώσει την εφαρμογή σε εθνικό επίπεδο και να παράσχει εγγυήσεις συμμόρφωσης μέσω ανταλλαγής πληροφοριών και ενισχυμένης διαφάνειας όσον αφορά, για παράδειγμα, ικανότητες, δραστηριότητες και δράσεις προς υλοποίηση και προθέσεις προς συμμόρφωση·
            
         
               δ)
            
            
               θα στηρίξει την ενίσχυση της αποφασιστικής εξουσίας της διασυνοδικής διαδικασίας διερευνώντας ένα εύρος δυνατοτήτων όπως, επί παραδείγματι, σαφώς καθορισμένες εξουσίες λήψης αποφάσεων για ειδικά πεδία εργασίας.
            
         Άρθρο 6
   Για να στηρίξει την καθολικότητα της BTWC, η Ένωση:
   
               α)
            
            
               στηρίζει την έγκριση σχεδίου δράσης για την καθολίκευση, το οποίο θα συντονίζει η ΜΥΕ, με συγκεκριμένες ενέργειες και δραστηριότητες· το σχέδιο δράσης θα μπορούσε να περιλαμβάνει δραστηριότητες όπως εκδηλώσεις προβολής, κοινά διαβήματα, μετάφραση σχετικών εγγράφων, κίνητρα όπως ανταλλαγή πληροφοριών για προσφορές βοήθειας· το εν λόγω σχέδιο δράσης θα μπορούσε να αξιολογείται και, εάν χρειάζεται, να τροποποιείται σε κάθε συνάντηση των συμβαλλόμενων κρατών·
            
         
               β)
            
            
               στηρίζει τη διοργάνωση ειδικών συσκέψεων ή συνεδριάσεων ομάδων εργασίας σχετικά με την καθολίκευση κατά τη διάρκεια της διασυνοδικής διαδικασίας, με στόχο τον συντονισμό των δραστηριοτήτων προβολής μεταξύ των διαφόρων φορέων και τον σχεδιασμό περιφερειακών πρωτοβουλιών.
            
         Άρθρο 7
   Η Ένωση στηρίζει προσπάθειες για να ενισχυθεί ο μηχανισμός του γενικού γραμματέα των ΗΕ προς διερεύνηση καταγγελιών για χρήση χημικών και βιολογικών όπλων· και, ιδίως, διασφαλίζοντας την αποτελεσματικότητα των διατάξεων του μηχανισμού και λαμβάνοντας πρακτικά μέτρα προς τον σκοπό αυτό, όπως η παροχή στήριξης σε προγράμματα κατάρτισης, συμπεριλαμβανομένης της φιλοξενίας των ασκήσεων, και η ανάπτυξη συστήματος εργαστηρίων ανάλυσης.
   Άρθρο 8
   Η Ένωση θα στηρίξει τις προσπάθειες για την ενίσχυση του άρθρου VII της BTWC κατά την όγδοη διάσκεψη αναθεώρησης λαμβάνοντας υπόψη προσπάθειες που γίνονται αλλού για την οικοδόμηση διεθνών ικανοτήτων προς αντιμετώπιση κρουσμάτων λοιμωδών νόσων.
   Άρθρο 9
   Η δράση της Ένωσης για τους σκοπούς που αναφέρονται στην παρούσα απόφαση περιλαμβάνει:
   
               α)
            
            
               την υποβολή από την Ένωση και τα κράτη μέλη της, βάσει της θέσης που εκτίθεται στην παρούσα απόφαση, προτάσεων για ειδικές, πρακτικές και εφαρμόσιμες ρυθμίσεις για την αποτελεσματική βελτίωση της εφαρμογής της BTWC, τις οποίες θα μελετήσουν τα κράτη μέρη της BTWC κατά την όγδοη διάσκεψη επισκόπησης·
            
         
               β)
            
            
               όπου συντρέχει περίπτωση, διαβήματα της Ύπατης Εκπροσώπου ή των Αντιπροσωπειών της Ένωσης·
            
         
               γ)
            
            
               δηλώσεις της Ύπατης Εκπροσώπου ή της Αντιπροσωπείας της Ένωσης στα Ηνωμένα Έθνη κατά την προετοιμασία και κατά τη διάρκεια της όγδοης διάσκεψης επισκόπησης.
            
         Άρθρο 10
   Η απόφαση αρχίζει να ισχύει την ημερομηνία της έκδοσής της.
   
      Βρυξέλλες, 16 Νοεμβρίου 2015.
      
         
            Για το Συμβούλιο
         
         
            Η Πρόεδρος
         
         F. MOGHERINI
      
   
   
      (1)  Κοινή Δράση 2006/184/ΚΕΠΠΑ του Συμβουλίου, της 27ης Φεβρουαρίου 2006, σχετικά με την υποστήριξη της σύμβασης για τα βιολογικά και τοξινικά όπλα στο πλαίσιο της στρατηγικής της Ευρωπαϊκής Ένωσης κατά της διάδοσης όπλων μαζικής καταστροφής (ΕΕ L 65 της 7.3.2006, σ. 51).
   
      (2)  ΕΕ C 57 της 9.3.2006, σ. 1.
   
      (3)  Κοινή θέση 2006/242/ΚΕΠΠΑ του Συμβουλίου, της 20ής Μαρτίου 2006, σχετικά με τη διάσκεψη αναθεώρησης του 2006 της σύμβασης για τα βιολογικά και τοξινικά όπλα (BTWC) (ΕΕ L 88 της 25.3.2006, σ. 65).
   
      (4)  Κοινή δράση 2008/858/ΚΕΠΠΑ του Συμβουλίου, της 10ης Νοεμβρίου 2008, σχετικά με την υποστήριξη της σύμβασης για τα βιολογικά και τοξινικά όπλα (ΒΤWC) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 302 της 13.11.2008, σ. 29).
   
      (5)  Απόφαση 2011/429/ΚΕΠΠΑ του Συμβουλίου, της 18ης Ιουλίου 2011, σχετικά με τη θέση της Ευρωπαϊκής Ένωσης όσον αφορά την έβδομη διάσκεψη επισκόπησης της σύμβασης περί απαγορεύσεως της αναπτύξεως, παραγωγής και αποθηκεύσεως βακτηριολογικών (βιολογικών) και τοξινικών όπλων και καταστροφής αυτών (BTWC) (ΕΕ L 188 της 19.7.2011, σ. 42).
   
      (6)  Απόφαση 2012/421/ΚΕΠΠΑ του Συμβουλίου, της 23ης Ιουλίου 2012, σχετικά με την υποστήριξη της σύμβασης για τα βιολογικά και τοξινικά όπλα (ΒΤWC), στο πλαίσιο της στρατηγικής της ΕΕ κατά της διάδοσης όπλων μαζικής καταστροφής (ΕΕ L 196 της 24.7.2012, σ. 61).